CELEX: E2011J0001
Language: el
Date: 2011-12-15 00:00:00
Title: Απόφαση του Δικαστηρίου, της 15ης Δεκεμβρίου 2011 , στην υπόθεση E-1/11 — Dr A (Ελεύθερη κυκλοφορία προσώπων — Οδηγία 2005/36/ΕΚ — Αναγνώριση επαγγελματικών προσόντων — Προστασία δημόσιας υγείας — Απαγόρευση διακρίσεων — Αναλογικότητα)

11.10.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 307/22
            
         ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   της 15ης Δεκεμβρίου 2011
   στην υπόθεση E-1/11
   Dr A
   (Ελεύθερη κυκλοφορία προσώπων — Οδηγία 2005/36/ΕΚ — Αναγνώριση επαγγελματικών προσόντων — Προστασία δημόσιας υγείας — Απαγόρευση διακρίσεων — Αναλογικότητα)
   2012/C 307/08
   Στην υπόθεση E-1/11 Dr A — ΑΙΤΗΣΗ για την έκδοση συμβουλευτικής γνώμης προς το Δικαστήριο, βάσει του άρθρου 34 της συμφωνίας μεταξύ των κρατών της ΕΖΕΣ για την ίδρυση Εποπτεύουσας Αρχής και Δικαστηρίου, από το Statens helsepersonellnemnd (νορβηγική επιτροπή προσφυγών προσωπικού στον τομέα της υγείας), σχετικά με την ερμηνεία της οδηγίας 2005/36/ΕΚ και άλλων νομοθετικών πράξεων του ΕΟΧ, το Δικαστήριο, απαρτιζόμενο από τους Carl Baudenbacher, Πρόεδρο, Per Christiansen και Páll Hreinsson (εισηγητής δικαστής), δικαστές, εξέδωσε απόφαση στις 15 Δεκεμβρίου 2011, το διατακτικό της οποίας έχει ως εξής:
   
               —
            
            
               Κατ’ αρχήν, η οδηγία 2005/36/ΕΚ απαγορεύει στις αρχές των χωρών του ΕΟΧ να εφαρμόζουν εθνικούς κανόνες που παρέχουν το δικαίωμα άρνησης χορήγησης άδειας άσκησης του ιατρικού επαγγέλματος σε αιτούντα διακινούμενο υπήκοο άλλης χώρας του ΕΟΧ ο οποίος πληροί τους όρους που προβλέπονται στην οδηγία για την αμοιβαία αναγνώριση των επαγγελματικών προσόντων.
            
         
               —
            
            
               Ωστόσο, μια χώρα του ΕΟΧ δύναται να θέτει ως προϋπόθεση για τη χορήγηση της άδειας τη γνώση από μέρους του αιτούντος των γλωσσών που απαιτούνται για την άσκηση του επαγγέλματος στην επικράτειά της.
            
         
               —
            
            
               Επιπλέον, μια χώρα του ΕΟΧ δύναται να αναστείλει ή να αφαιρέσει άδεια άσκησης του ιατρικού επαγγέλματος στηριζόμενη σε πληροφορίες σχετικά με τις προσωπικές ικανότητες του διακινούμενου ιατρού όσον αφορά επαγγελματικά προσόντα εκτός των γλωσσικών γνώσεων, όπως εκείνα για τα οποία γίνεται λόγος, μόνο εάν αυτές οι απαιτήσεις δικαιολογούνται αντικειμενικά και είναι αναλογικές με το στόχο προστασίας της δημόσιας υγείας και εάν οι ίδιες πληροφορίες θα συνεπάγονταν επίσης την αναστολή ή την αφαίρεση άδειας ιατρού που έχει την ιθαγένεια της οικείας χώρας. Εάν οι αρμόδιες αρχές διαπιστώνουν την ύπαρξη αυτών των λόγων αναστολής ή αφαίρεσης άδειας κατά το χρόνο της αξιολόγησης, μπορεί να απορριφθεί η αίτηση χορήγησης άδειας.